**ΕΝΗΜΕΡΩΤΙΚΟ ΣΗΜΕΙΩΜΑ ΠΡΟΓΡΑΜΜΑΤΟΣ**

**ΕΡΤ2 - Ενημερωτικό σημείωμα και τροποποίηση προγράμματος**

**Σας ενημερώνουμε ότι τα επεισόδια της ξένης σειράς της ΕΡΤ2, «VIENNA BLOOD», που θα μεταδοθούν -σε Α΄ τηλεοπτική μετάδοση- από την Τετάρτη 16 ώς την Τρίτη 22.02.2022, έχουν ως εξής:**

**«VIENNA BLOOD»**

**A΄ ΚΥΚΛΟΣ – Α΄ ΤΗΛΕΟΠΤΙΚΗ ΜΕΤΑΔΟΣΗ**

**Αστυνομική σειρά μυστηρίου, συμπαραγωγής Αγγλίας-** **Αυστρίας 2019.**

**Σκηνοθεσία:** Ρόμπερτ Ντορνχάιμ, Ούμουτ Νταγκ.

**Σενάριο:** Στιβ Τόμσον (βασισμένο στα δημοφιλή μυθιστορήματα του συγγραφέα και κλινικού ψυχολόγου Φρανκ Τάλις).

**Πρωταγωνιστούν:** Μάθιου Μπίαρντ, Γιόργκεν Μάουερ.

Αρχές του 19ου αιώνα στη Βιέννη, έντονες συζητήσεις για φιλοσοφικά, επιστημονικά και καλλιτεχνικά ζητήματα, μια σύγκρουση πολιτισμών και ιδεών στην πόλη με τα μεγάλα καφέ και τις αίθουσες των συναυλιών.

Ο Μαξ Λίμπερμαν είναι ένας εξαίρετος νεαρός Άγγλος φοιτητής του περίφημου ψυχαναλυτή Σίγκμουντ Φρόιντ.

Όταν ο Μαξ έρχεται σε επαφή με τον Όσκαρ Ρέινχαρτ, τον επιθεωρητή της αυστριακής αστυνομίας που προσπαθεί να εξιχνιάσει μια περίεργη υπόθεση, συμφωνεί να τον βοηθήσει να ερευνήσουν μια σειρά από ασυνήθιστους όσο και ανησυχητικούς φόνους.

Οι εξαιρετικές γνώσεις που διαθέτει ο Μαξ, καθώς και η ικανότητά του να αποκωδικοποιεί την ανθρώπινη συμπεριφορά και τις παρεκκλίσεις της, τους οδηγούν στη λύση κάποιων από τις πιο επικίνδυνες υποθέσεις φόνων στη Βιέννη.

Τα γυρίσματα έγιναν στη Βιέννη με πρωταγωνιστές τους **Μάθιου Μπίαρντ** στον ρόλο του Μαξ Λίμπερμαν και τον **Γιόργκεν** **Μάουερ** στον ρόλο του αστυνομικού επιθεωρητή Όσκαρ Ρέινχαρτ.

Η σκηνοθεσία είναι του βραβευμένου με Όσκαρ και EMMY σκηνοθέτη **Ρόμπερτ Ντορνχάιμ** και του **Ούμουτ Νταγκ.**

**Ημερομηνία μετάδοσης: Τετάρτη 16 Φεβρουαρίου 2022, ώρα 00:10**

**Eπεισόδιο 2ο: «Βασίλισσα της νύχτας» (Α΄ Μέρος)**

Το πάρτι των αρραβώνων του Μαξ διακόπτεται από την είδηση για μια σειρά φόνων στις φτωχογειτονιές της Βιέννης. Τα στοιχεία που υπάρχουν για τον δολοφόνο είναι ο αποτρόπαιος ακρωτηριασμός με στρατιωτικό μαχαίρι, καθώς και το ενδιαφέρον του για τις κάρτες ταρό.

Ο Όσκαρ συλλαμβάνει πολύ γρήγορα έναν ύποπτο και βρίσκει και αρκετές αποδείξεις για να στηρίξει την υπόθεσή του. Ο Μαξ δεν είναι σίγουρος ότι έχει συλληφθεί ο σωστός άνθρωπος.

Μέσα σ’ αυτό το σκηνικό του μυστηρίου, ο Μαξ Λίμπερμαν παλεύει με τους δικούς του δαίμονες. Η θεραπεία ενός ασθενούς που πάσχει από ερωτική παράνοια οδηγεί τον Μαξ να εξετάσει την περίπτωση της εμμονής και τη γοητεία που ασκεί πάνω του η Αμέλια Λαϊντγκέιτ.

**Ημερομηνία μετάδοσης: Πέμπτη 17 Φεβρουαρίου 2022, ώρα 00:15**

**Eπεισόδιο 2ο: «Βασίλισσα της νύχτας» (Β΄ Μέρος)**

Η εξέλιξη των ερευνών για τον φόνο οδηγούν τον Όσκαρ και τον Μαξ σε ομάδες εθνικιστών που δρουν εις βάρος των μεταναστών στη Βιέννη. Η αρραβωνιαστικιά του Μαξ, η Κλάρα, θα δεχθεί την πρόκληση και θα ριψοκινδυνεύσει πριν ο επιθεωρητής και ο νευρολόγος καταφέρουν τελικά να αποκαλύψουν ένα εκπληκτικό και συνάμα σοκαριστικό τρόπο σκέψης που κυριαρχεί στο μυαλό του δολοφόνου.

**Ημερομηνία μετάδοσης: Δευτέρα 21 Φεβρουαρίου 2022, ώρα 23:50**

**Eπεισόδιο 3ο: «Το χαμένο παιδί» (Α΄ Μέρος)**

Βιέννη, 1907. Ο αστυνομικός επιθεωρητής Όσκαρ Ρέινχαρτ ζητεί τη στήριξη του δόκτορος Μαξ Λίμπερμαν για να αντιμετωπίσει μια προσωπική τραγωδία. Ο νεαρός ανιψιός του, σπουδαστής σε στρατιωτική σχολή, καταρρέει μετά τον θάνατο ενός συμμαθητή του. Πίσω από τους τοίχους της Στρατιωτικής Ακαδημίας, πρώην στρατιωτικοί προετοιμάζουν τη νέα γενιά αξιωματικών για τον επικείμενο πόλεμο στην Ευρώπη. Επιβάλλουν την πειθαρχία με βάρβαρους και συχνά μυστηριώδεις τρόπους, όμως, οι παραδόσεις της σχολής παραμένουν καλά κρυμμένες από τον έξω κόσμο.

Ο πατέρας του Μαξ ανυπομονεί να συμφιλιώσει τον Μαξ με την Κλάρα, όμως η καρδιά του Μαξ ανήκει πλέον στην Αμέλια Λαϊντγκέιτ και η οικογένειά του συγκλονίζεται από την είδηση της προδοσίας. Παράλληλα, η αλλοπρόσαλλη σύζυγος του Όσκαρ επιστρέφει. Οι δυο τους δεν αισθάνονται πολύ σίγουροι για μια πιθανή επανασύνδεση.

**Ημερομηνία μετάδοσης: Τρίτη 22 Φεβρουαρίου 2022, ώρα 23:45**

**Eπεισόδιο 3ο: «Το χαμένο παιδί» (Β΄ Μέρος)**

Υποψίες προκαλεί μια ομάδα νεαρών στη Στρατιωτική Ακαδημία με σαδιστικές τάσεις και έξη στα επικίνδυνα παιχνίδια. Ο Μαξ και ο Όσκαρ χρησιμοποιούν ψυχαναλυτικές μεθόδους με σκοπό να διερευνήσουν τον τρόπο σκέψης σπουδαστών και διδασκόντων. Η έκπληξη, τελικά, έρχεται από το εργαστήριο της Αμέλια Λαϊντγκέιτ. Η επίλυση της συγκεκριμένης υπόθεσης θα λειτουργήσει ως καταλύτης για την επαγγελματική ζωή τόσο του Όσκαρ όσο και του Μαξ.

**Επίσης, τη Δευτέρα 21/2/2022, στις 20:00, από την εκπομπή «ΔΙΑΣΠΟΡΑ-ΠΑΡΟΙΚΙΕΣ-ΕΥΕΡΓΕΣΙΑ. ΑΠΟ ΤΟ ΕΓΩ ΣΤΟ ΕΜΕΙΣ», θα μεταδοθεί σε επανάληψη το επεισόδιο με τίτλο: «Ζώης Καπλάνης - Αδελφοί Ζωσιμάδες».**

Αρχίζει το ταξίδι στις ζωές των ανθρώπων που με τις ευεργεσίες τους καθόρισαν την ίδρυση και τη δημιουργία του Ελληνικού κράτους. Ο δημοσιογράφος και σκηνοθέτης **Νίκος Μεγγρέλης** και η δημοσιογράφος **Εριφύλη Μαρωνίτη** θα αναζητήσουν τα ίχνη τους σε τρεις αυτοκρατορίες, την Τσαρική, την Οθωμανική και την Αυστροουγγρική, ξεκινώντας από τους πρώτους ευεργέτες τον 18ο αιώνα, οι οποίοι δημιούργησαν ένα είδος ηθικού κανόνα για πολλούς μετέπειτα πλούσιους Έλληνες της διασποράς να ακολουθήσουν το συγκεκριμένο πρότυπο.

Στο συγκεκριμένο επεισόδιο θα βρεθούμε στην προεπαναστατική περίοδο, όπου οι ευεργέτες είναι κυρίως Ηπειρώτες έμποροι οι οποίοι στρέφονται στην παιδεία και την εκδοτική δραστηριότητα, καθώς η καλλιέργειά της ταυτίζεται με την εθνική αναγέννηση και βεβαίως με το εκπαιδευτικό όραμα του Ιωάννη Καποδίστρια. Συγκεκριμένα, σκιαγραφείται η ζωή και το έργο του **Ζώη Καπλάνη** καθώς και των **έξι αδερφών Ζωσιμάδων.** Η κάμερα της εκπομπής ταξιδεύει στα Ιωάννινα, στο Μέτσοβο, στο Βουκουρέστι, στο Κίεβο, στη Νίζνα της σημερινής Ουκρανίας, στη Βιέννη και μεταφέρει την ιστορία τους αλλά και το σπουδαίο τους αποτύπωμα.

Η **Εριφύλη Μαρωνίτη** και ο **Νίκος Μεγγρέλης** συνομιλούν με σημαντικούς ερευνητές, ακαδημαϊκούς, και επιστήμονες όπως οι **Θάνος Βερέμης** (ιστορικός, ομότιμος καθηγητής ΑΕΙ), **Μαρία Ευθυμίου** (καθηγήτρια Ιστορίας ΑΕΙ), **Νίκος Βατόπουλος** (δημοσιογράφος – συγγραφέας), **Ευγένιος Τσερνουχίν** (επιστημονικός συνεργάτης της Ακαδημίας Επιστημών Ουκρανίας), **Άννα Μανδυλαρά** (επίκουρη καθηγήτρια Ιστορίας και Αρχαιολογίας ΑΕΙ), **Αλέξανδρος Μορόζοβ** (διευθυντής Βιβλιοθήκης Πανεπιστημίου Μικόλα Γκόγκολ στη Νίζνα της Ουκρανίας), Λένα Διβάνη (συγγραφέας, καθηγήτρια ΑΕΙ) κ.ά. Και αναδεικνύουν το σπουδαίο έργο αυτών των ανθρώπων για την ανάπτυξη και τη στήριξη της παιδείας, για τη διάσωση και τη διαφύλαξη της ελληνικής κληρονομιάς και για τη διασύνδεσή τους με την έναρξη της Ελληνικής Επανάστασης.

**Παρουσίαση:** Νίκος Μεγγρέλης – Εριφύλη Μαρωνίτη

**Σκηνοθεσία:** Νίκος Μεγγρέλης

**Σενάριο – έρευνα:** Εριφύλη Μαρωνίτη

**Επιστημονική σύμβουλος:** Ματούλα Τομαρά – Σιδέρη

**Αρχισυνταξία:** Πανίνα Καρύδη

**Δημοσιογραφική έρευνα:** Τζίνα Ζορμπά

**Οργάνωση παραγωγής:** Βάσω Πατρούμπα

**Διεύθυνση παραγωγής - ηχοληψία:** Μάριος Πολυζωγόπουλος

**Διεύθυνση φωτογραφίας:** Γιάννης Μισουρίδης, Δημήτρης Κορδελάς, Χρόνης Τσιχλάκης

**Μοντάζ – μίξη ήχου:** Δημήτρης Πολυδωρόπουλος

**Post Production:** A10

**Βοηθός διεύθυνσης παραγωγής:** Αλεξάνδρα Βάρδα

**Βοηθός σκηνοθέτη:** Νεφέλη Φραντζέσκα Βλαχούλη

**Γραφικά – ειδικά εφέ:** Νίκος Πολίτης

**Συνθέτης πρωτότυπης μουσικής:** Μάνος Μαρκαντώνης

**Εικονοληψία:** Κατερίνα Μαρκουλάκη, Νίκος Θεοδωρόπουλος, Μαξιμιλιανός Παπαδόπουλος

**Χειριστής Drone – Ιωάννινα:** Γιώργος Γεωργούλας

**Χειριστής Drone – Νίζνα:** Andrey Noga

**Εκφώνηση:** Έλενα Μεγγρέλη

**Νομική σύμβουλος:** Χριστίνα Μανωλοπούλου

**Λογιστήριο:** Αλίκη Βελεγράκη

**Εκτέλεση παραγωγής:** On The Move IKE

**Παραγωγή:** ΕΡΤ Α.Ε. 2021